Komuniteti greko-amerikan ndjek me shqetësim zhvillimet në Greqi
Qofshin optimistë apo pesimistë, greko-amerikanët mbeten mbi të gjitha të lidhur ngushtë me ato që ndodhin në atdheun e tyre
Paketa prej afro 1 trilion dollarësh në përgjigje të krizës financiare greke nuk duket se ka eliminuar luhatjet e tregut, po ashtu nuk ka shlyer nga kujtesa demonstratat e dhunshme të javës së kaluar në Athinë, në të cilat qindra mijëra vetë mbushën rrugët për të protestuar kundër shkurtimeve në shpenzimet qeveritare. Këto zhvillime janë përcjellë nga shtypi në të gjithë botën. Këtu në Shtetet e Bashkuara, komuniteti greko-amerikan i ka ndjekur me vëmendje zhvillimet: Në lagjen që njihet si “Qyteti Grek” të qytetit Baltimorë të Merilendit, të duket sikur ke ardhur në Greqinë e 40 vjetëve më parë. Pronarët e dyqaneve i sheh të ulur në sokakët e bizneseve, në flladin e ngrohtë të pranverës. Flamujtë grekë valëviten pranë atyre amerikanë dhe në kafenetë lokale, burrat e lagjes mblidhen për një lojë letrash dhe për debate mbi politikën në Greqi. Këto ditë, debatet janë ndezur më tepër për shkak të krizës ekonomike në Greqi, të cilën ata thonë se e kanë parashikuar prej vitesh. Një prej tyre, Nikos, kontraktor për pishina, kritikon qeverisjen greke. Ai thotë se për dekada me radhë, administratat shtetërore në Greqi kanë uzurpuar të ardhurat nga popullata, pa u ndëshkuar. Tani, thotë ai, u ka ardhur koha të paguajnë për këto akte: Me Nikon janë dakord plot të tjerë. Por Johni thotë se një tjetër arsye është mungesa e etikës së punës që e ka sjellë Greqinë në këtë pikë: Diskutimet vazhdojnë pa fund. Flitet për burokracinë greke, një sistem social-ekonomik që bazohet tek rryshfeti dhe një sektor të fryrë shtetëror që punëson pjesën më të madhe të klasës së mesme greke. Ky grup greko-amerikanësh është pesimist. Por të tjerë shprehen ndryshe. Basil Mosaidis është drejtori ekzekutiv i AHEPA-s, një shoqatë greko-amerikane me seli në Uashington. Ai thotë se nuk duhet humbur besimi tek grekët kaq shpejt: Protestat që filluan si kundërshti ndaj shkurtimit të shpenzimeve qeveritare dhe korrupsionit në qeveri, u shndërruan më 5 maj në vdekjeprurëse, kur u qëllua me shishe benzine një bankë. Kjo ngjarje njollosi një demonstrim që deri atëherë ishte konsideruar si një revoltim i arsyetueshëm publik, shpjegon Dr. Harris Mylonas, pedagog në Universitetin Xhorxh Uashington. Por Dr. Mylonas thotë se në këtë rast, anëtarët e partive opozitare greke zgjodhën një qëndrim më të butë ndaj dhunës, duke i cilësuar fatalitetet si ‘dëme anësore’. Megjithatë, përçarjet politike, trazirat ekonomike dhe pesimizmi i momentin në Greqi nuk e kanë mpakur dashurinë dhe mallin e këtij komuniteti greko-amerikan për atdheun e vjetër: Qofshin optimistë apo pesimistë, greko-amerikanët mbeten mbi të gjitha të lidhur ngushtë dhe me zemër me ato që ndodhin në atdheun e tyre.